
Atbilde uz pretendenta jautājumiem par iepirkumu 
“Būvniecības ieceres dokumentācijas izstrāde un stāvlaukuma izbūve Koknesē”, iepirkuma identifikācijas numurs: AND 2026/36
JAUTĀJUMS:
Lūdzam Iepirkuma komisiju precizēt konkursa nolikuma 6.2.2. punkta kritērija K – Personāla pieredze prasību.
Saskaņā ar nolikumu būvprojekta vadītāja pieredzei cita starpā noteikts, ka būvniecības ieceres dokumentācija ir pabeigta un saskaņota būvvaldē (saņemta atzīme par projektēšanas nosacījumu izpildi) un būvdarbi ir pilnībā pabeigti un būve nodota ekspluatācijā. Lūdzam Iepirkuma komisiju skaidrot, vai kritērija ietvaros tiešām ir paredzēts vērtēt tikai tādu būvprojekta vadītāja pieredzi, kur projektētajam objektam jau ir pabeigti būvdarbi un būve nodota ekspluatācijā?
Uzskatām, ka šāda prasība nav samērīga un nav tieši saistīta ar būvprojekta vadītāja profesionālo kvalifikāciju un pieredzi. Būvprojekta vadītājs ir atbildīgs par kvalitatīvu būvniecības ieceres dokumentācijas izstrādi un tās saskaņošanu normatīvajos aktos noteiktajā kārtībā, savukārt būvdarbu izpilde un būves nodošana ekspluatācijā ir atkarīga no būvdarbu veicēja, pasūtītāja, finansējuma pieejamības un citiem apstākļiem, kurus projektētājs nevar ietekmēt.
Līdz ar to prasība saistīt projektētāja pieredzi ar objekta nodošanu ekspluatācijā nepamatoti ierobežo konkurenci un izslēdz projektētājus, kuri ir kvalitatīvi izstrādājuši un nodevuši būvprojektus, taču būvdarbi objektīvu iemeslu dēļ vēl nav pabeigti.
Ņemot vērā minēto, lūdzam Iepirkuma komisiju pārskatīt un grozīt nolikuma prasību, nosakot, ka būvprojekta vadītāja pieredzes apliecināšanai ir pietiekami, ja būvniecības ieceres dokumentācija ir pilnībā izstrādāta, saskaņota un būvprojektam ir saņemta atzīme par projektēšanas nosacījumu izpildi. Kā tas arī ir prasīts konkursa nolikuma 3.6.1. punktā.
Papildus lūdzam precizēt, par kādu laika periodu tiek vērtēta būvprojekta vadītāja pieredze, jo nolikuma 6.2.2. punktā tas nav noteikts. Ja Iepirkuma komisija saglabā prasību par būves nodošanu ekspluatācijā, lūdzam skaidrot, vai pieredzes termiņš šādā gadījumā tiek skaitīts no būves nodošanas ekspluatācijā brīža vai no būvprojekta izstrādes un projektēšanas nosacījumu izpildes dienas?

ATBILDE:
Iepirkuma komisija ir izvērtējusi iesniegto priekšlikumu un informē, ka veiks grozījumus nolikuma 6.2.2. punktā, svītrojot prasību par to, ka būvdarbiem jābūt pilnībā pabeigtiem un būvei nodotai ekspluatācijā.
Attiecīgi kritērija K – Personāla pieredze ietvaros tiks vērtēta būvprojekta vadītāja pieredze gadījumos, kad būvniecības ieceres dokumentācija ir pilnībā izstrādāta un saskaņota būvvaldē (saņemta atzīme par projektēšanas nosacījumu izpildi). Papildus iepirkumu komisija norāda, ka tiks papildināts punkts par pieredzes periodu.

